德清龜谿亭遇大雨
作者：孫覿
朝代：宋

paragraphs: 崩雲四合千嶂重，奔電一掣十里紅。
土囊叱吸萬竅風，江翻石走昏相蒙。
疾雷破柱鞭老龍，百賈顛沛市井空。
銀河倒傾千丈谼，魚鼈欲取山爲宫。
洪濤舂天怒相攻，大舸吹簸如飛蓬。
醉臥掀舞一葉中，洗我雲夢芥蒂胸。
忽然變滅何匆匆，雷公收聲電改容。
霞舒霧卷縈長虹，紺碧萬頃磨青銅。
溪邊結網南巷翁，白髮黄馘射兩瞳。
赤鱗騰出無留蹤，刻舟求劍何時逢。